정조 20년
繕工監副奉事魏伯珪疏曰伏以皇天眷佑大東付畀我殿下嗣無疆大曆服當三才交泰之期膺萬物昭蘇之運自御極初載宵旰軫憂勵精圖治思兼三王待周公之朝總欖萬機惜大禹之陰屢下求言之旨虞舜之達四聰也屢施蠲恤之典漢文之賜田租也警懼災祥追商宗反修之德嚴飭科規體周官賓興之義致敬于宗廟園寢盡職于承事兩宮達孝維則爲仁有本德音不瑕萬民孚顒然而再過宣尼有成之期尙遲周邦維新之效敎化未興至治未形朝廷則少耇德宿望係國之安危者山野則無學問操守爲一時之蓍龜者古人所謂國空虛者不幸近之因以學校弛廢士無首善之習軍政惰壞國無控弦之卒兵器鈍敗庫無應變之貯漕運則年年敗沒儲蓄則時月告罄民無恒産而流散逐末人心浮亂而逆獄歲興水旱疾疫而邑里殘破山童澤涸而庶物耗絶因之以達官無匪躬之義牧伯無分憂之念上自卿大夫下至庶人皁隷咸曰利吾盻盻相讎雖漢唐末弊不甚於此時然而食聖朝之食衣聖代之衣而保家室長子孫者無一人以此言爲殿下直陳於前陛者臣實痛心焉爲今日言者若指事論事而已雖一日萬言固無益於國也若反本而論大要有六臣請歷擧其條竊望聖明少垂察焉初一曰立聖志明聖學夫存乎人者莫良於志有志則功業成無志則隳志大則功業大志小則小其或有志而不立則與無志同其或違道而妄大則反不如小士庶之尙然況膺首出之運處作聖人位統萬方而摠萬機哉然則立志如何以堯舜自期而已如以堯舜爲不美則亦已矣如以堯舜爲盡美盡善之聖人則我殿下所自期者捨堯舜而誰歟禹湯以下當在姑捨之科矣殿下以天縱之姿同然之性毅然自奮以彼何人爲準的而心堯舜之心言堯舜之言行堯舜之行未及於堯舜一分歉然自視不敢自足旣爲十分舜猶恐不如堯旣爲十分堯猶恐不如天猛省直前刻心立志不疑不沮純亦不已則是乃堯舜而已志於堯舜而不及不失爲殷三宗周成康苟志於漢祖唐宗及之不過爲漢唐之弘大也雖自古帝王處莫高之位贊言者咸稱以堯舜無反省之學自信已至於堯舜心逸而志懈自聖而拒諫小則敗政大則亡國此則欲爲堯舜之心反爲害也何者但知堯舜之名之爲美而不知堯舜之所以爲堯舜也彼堯舜者未嘗自以爲己聖旣欽明濬哲矣而惟恐其有闕也旣博施濟衆矣而猶病其未盡也是以與天地同其大而四海之莫不尊親也所以能如是者以其有聖人之學也其學非藻翰詞章之謂也堯舜以下傳至周孔而載之經書者是也昔布要朱子造朝之路者曰誠意正心之說皇上所厭聞勿復言之也蓋國之常政在於刑法軍賦之類而誠正之說冷歇疎緩似無管照故世主每以爲曲士迂說而罔克念聞此治日之所以常少亂日之所以常多也夫誠意正心之說卽堯所謂執中舜所謂精一禹所謂安止幾康湯所謂若性綏猷文所謂緝熙不已武所謂無貳爾心是也若曰堯舜禹湯文武不知治天下之道則已矣至今稱二帝三王莫之或尙而相傳妙訣只此數句則必非迂遠沒功效之說也仲尼論九經而本之以思誠曾氏訓平治而先之以誠正顔子問爲邦而從事於克復子思推位育而戒懼愼獨爲工夫孟子談王道而求放心復性善爲旨要若曰孔孟曾思不達治天下之理則已矣至今以孔孟不得位爲可惜而相承密旨更無他術則必非闊遠欺後人之語也昔聖人必以君師爲言君以位名師以學稱居是位而有是學卽所謂天作之君師而爲聖帝明王若徒有是位而無是學則漢唐以下皆是也其謂繼天立極罔矣而其位亦不保矣甚可懼也伏願殿下克念克惕立志以堯舜自期明學以孔孟爲師宗社幸甚生民幸甚次二曰簡輔弼擧賢能維后非賢不乂天下之大億兆之衆非一人所可獨治也是以非禹皐陶堯舜不能成時雍之治非伊周湯文不能致刑措之理矧今殿下新服之初乎所以篤棐交修克旅我王于億萬無疆之休罔不在輔弼所謂輔弼者公孤六卿是也我殿下志堯舜而維輔弼贊而襄之我殿下學孔孟而維輔弼啓而沃之然後聖德有日新之工而功業有久大之效矣雖然輔弼匪官惟其人逢君固寵者亡其國猜功修怨者亂其邦旅進旅退者敗其政是以先聖王之擧人也極其難愼夙夜思惟側席諮訪者惟以得一相爲務傳曰君道止於擇相觀於三代聖王之得聖輔可知其信然也然苟非以堯舜爲期者堯舜之輔不爲用苟非以孔孟爲師者孔孟之弼不苟進亦其臣樂堯舜之道者爲能致其君於堯舜學孔孟學者爲能喩其君於孔孟此正所謂同氣相求相得益章而易乾卦二五爻俱有利見大人之象者也是以欲得眞輔弼亦罔不在殿下自期之如何耳周書曰官不必備惟其人三公六卿之官亦多矣苟不得其人而苟欲充之則用張九齡韓休而李林輔同平章任韓琦富弼而王安石參知政事一陰敗諸陽而終歸於亂亡矣肆以先王不求其必備其所以難愼可知也莫盛於唐虞而伯禹以百揆兼司空亦莫盛於姬周而周公以大傅而行冢宰此所以治化後世莫及也如今公卿十數位備得其人固難矣況議政判書皆爲仕歷之官而人人循階遍歷有若有司之職計仕進敍者乎九官九人終舜之世五十年亂臣十人終武成之世五十年德有所稱材有所長各久其職同成輔理皐陶不爲百揆保奭不爲冢宰不害爲姚姒之名臣而虞周之治卓越百王則君臣令名竝顯而無窮焉今時則不然纔秩二品則必欲遍歷六宰纔陞貳相則必欲歷位上台不論賢否輪付迭代故通計時散亞卿以上見存幾至二百餘人誠不敢知昭代作興之化果勝於虞周而然歟此二百人皆是二八十亂之倫理無之事也以此而望至治誠猶却行而求進也我祖宗盛時命先正篤弼也猶有古例故號稱當時比竝姬周也易曰拔第茹以其彙征吉苟上無拔茹之擧下無彙征之運輔弼無伸其道庶績無以致其凝此皐陶所以陳翕受之謨於九官旣命之後殷王所以盡旁求之方於莘老旣騁之餘者也內而百尹庶司外而守尉丞吏一不得人不可以成至治苟不素蓄何以備其用哉夫天下未嘗無賢材每於大比之年使方伯節度下至郡縣各擧一人無拘文武勿限門地德行爲上才能次之吏曹合而錄之若科榜各懸其薦主之名生進則屬之太學儒士則分屬四學武士則分屬軍衛有如漢時待詔之規勿爲文具實次注擬歷試六考若有冒罔罰其薦主已死者罰至追削若果賢能隨其大小而賞其薦主一如古者受上賞之法京官則六品以上各薦一人略如唐人擧代之規試其臧否賞罰薦主則不出數十年材俊畢興庶職無曠有九德咸事之效矣致治之本專係於取士而取士之法專憑於科擧則兩漢之治固不可得況可望唐虞三代乎科擧因革似無害於世主之自爲政然每欲革之而不可得者革科之言必出於談三代之口而世主之意每切於縱吾心之欲故願治之心自懈而談治之人自疎其臣下則不肖雜進之路無如科擧故逢上意而巧沮之數千百年俗成而不可革弊痼而不可救甚可慨也程伊川學制旣不純於三代實爲酌古通今之美法而亦不能行則科擧今不得不竝用矣然文體實治化之影子俗習之英華觀於書之典誥詩之風雅可知也試取之時文體之簡嚴尊重氣全而理勝詞婉而成章者近於有德之言而其人十可得三其明白切至曲盡事情機軸穩密者近於有能之士而其人十可得五其餘輕靡哀怨之體皆是亡身亂俗之人也在上者所宜痛斥而切禁者也若以榜中得人與否嚴考官定賞罰而文體不如法者輒削其榜則科擧亦足爲得才俊之一路只在施法之誠不誠如何耳中廟朝薦科最爲近古而爲衮貞姦凶輩所惡則其法之良美可推而知也歷代權設之弊政或有因循不改者獨薦科一廢而不復是猶三代之法廢而不復也中廟初載之近於三代亦可推而知也甚可惜也然薦主之賞罰不嚴則雖薦科尤不可用也伏願殿下克念克惕以得輔弼爲急以擧賢能爲務宗社幸甚生民幸甚次三曰勵廉恥振紀綱傳曰禮義廉恥國之羅禮亡則危義亡則亂廉亡則敗恥亡則亡見今一國之人大小無一人有禮義廉恥者人無四維身必危亡一國之人擧皆危亡國誰與獨存古人以爲國之四維者誠以是也今國勢如久病之人臟腑筋骨榮衛無一不病痰潮塞喉食飮盡廢四末厥冷六脈俱絶但病熱烘中鼻息不絶而已國醫非有越人枯骨生肉之技不可爲也昔賈生進薪火痛哭之說於文帝而漢猶不亡於當時故說者或以爲過矣然賈誼之言文帝略皆施用故後元之治幾於刑措而薪下之火不至大起若使文帝誠知一痛哭之非虛語景帝亦不遭七國之變矣當時相府檄召弄臣軍中但聞將軍令幸夫人衣弋綈太倉之粟紅腐此所以爲四百年之基也未必非賈傅流涕太息之效也若使賈傅論今日殆將痛哭不已繼之以血也夫禮義廉恥四者存乎心則恥爲大施乎行則禮爲本使天下之人皆恥爲不義雖欲不治不可得矣使斯民知恥則在乎禮禮也者非擎跪拜揖之謂也凡天下之物大小尊卑貴賤多少侈儉皆有自然之節文等級不失其等節則順而有序失其等節則無序而亂匹夫之身蔀室之政得之則存失之則亡況一國乎易曰上天下澤履君子以辨上下定民志夫上天下澤自然之等級而不可凌者也故曰履以行禮因萬物自然之等級而辨明之制其不相凌之節文然後民志始定民志定而恥生恥生則有所不爲民有所不爲則治化可垂拱而成也民志之不定莫甚於今日等級凌遲志意浮越妄希僭踰散漫淫溢辭讓之心亡挹退之情絶朝廷無讓德之風故庶官皆曠鄕黨無自卑之俗故上令皆反干分犯上而不義成風冒進無饜而廉隅都喪無禮無義而羞恥全亡則皁隷通行鄕士之禮節浦店偸效宮府之服食環海東一區洚水逆行蕩蕩懷山莫之可遏矣自古言者有曰四維不張則人皆以爲儒者常談莫之念聽有曰紀綱解弛則人皆知危亡將至殊不知四維者紀綱之本體也四者統管人物政刑法令財貨大而爲綱小而爲紀細至於言語服食居處器用無不貫攝此而旣亡則大小漫漶如朽綱敗罟人各自謀億萬其心一國之人皆爲倖民一國之財皆爲賂物上自朝廷百官下至閭里胥長無一人以公道得者大自軍賦刑法細至爭訟追問無一事以公道成者大小恬嬉視爲常事朝士則以官職豐薄進奉多寡飮食品第淫褺諧談爲廟謨稍稱自好者以風月短律遊山景致花木鳩聚風水理談爲高致其或以國憂民瘼發於語言者目之以鄕黯斥之爲餒骨擯不與齒故聖上恤民之綸音歲降而民人迄未蒙一分實惠民間之變怪冤枉干紀亂天者歲出月生而京外庶正漫不認爲何事以一國之內貴賤貧富老少父子兄弟男女奴主一齊凌替漫無等級此正向所謂六脈俱絶者也其所以架漏度日不卽渙散者特以祖宗積德之靈有以扶持者而已土崩瓦解可翹足而待也豈不萬萬寒心哉伏願殿下克念克惕以勵廉恥爲急以振紀綱爲務宗社幸甚生民幸甚次四曰正士習抑奢競自古謂士爲國之元氣元氣者天地之正氣也夫士稟天地之正氣體天地之正理行天地之正道談天地之正事元首待是而明四目達四聰股肱用是而代天工熙庶績以是而謂之元氣者誠然矣詞章之學興而士之名已忝及乎尋章摘句衒時鬪靡之習盛則士之實全亡以至于今士習之渝極矣鄕谷校院之士尋摘小伎猶不能及而朋從餔啜徒事傾軋場屋操觚之士雜墨綴行鳥哢蛩啼所謂程文已極無所謂而輕佻浮薄冒沒奔走甚至於賣文鬻筆擧爲能事大學上庠之士場屋舊染本無實學寄廩旅遊亦出赴擧終歲不讀一卷書終日不談一義理群居泄泄徒糜科食四學明經之士不通經義只誦句讀苟且冗碌尤極虛妄孟子幼遷于學傍而學揖讓進退郭泰勸人遊學皆成名士則戰國漢季之學猶不若是之無似也然則當今所謂士者及爲病國之痃瘕殄俗之痰火烏在其爲元氣也元氣旣若是耗敗無餘則無怪乎病勢之至於六脈俱絶也士習之至此者奔競爲之祟也蓋自廉恥都喪擧世躁奔人無安分受命之心士無爲己自守之志干謁權貴舊爲士累而今以遞謁卿相爲巨擘出入官府邦有常禁而今以未交官長爲大恥苞苴織路投刺交門能文者典述善筆者獻寫談命者譽祿相墳者納地卿相之赫蹄紛飛於城中人士之蠒足旁午於都下乃至於鄕吏驛胥浦豪店長山僧軍校競尋曲蹊交穿暗逕得意則發身賭利小售則矜驕鄕里其趨乎下風者亦皆垂涎翹足咨嗟歆羨遂以丘無靜民野無眞俗苟不變此風革此習雖堯舜亦無以施其化矣萬古未有民習至此而不亡之國也此非小少法弊政疵比也伏願殿下克惕克念以正士習爲急以抑奔競爲務宗社幸甚生民幸甚次五曰律貪贓禁奢侈貪吏國之蠹也蠹蕃則木死貪盛則國亡貪吏上以竊國下以剝民剝民之害甚於竊國竊國則國猶依民以生剝民不已則民亡民亡則國雖欲獨存誰與爲存是以傳曰與其有聚斂之臣寧有盜臣其理誠然也夷考往代一貪猶足以亂國況十百乎庶士諸報事猶足以敗政況內而公卿師長外而方伯連帥乎方今貪風捲地濁浪滔天同浴者不可以譏躶故廷無彈劾之古風入溷者同臭而與化故人皆效尤而爲常其本則庶官開門夜半爲市在下者不得不以財交易其財卽人血民髓也或稍持淸裁者誚之以爲餓死相輒爲斥去於是一國大小之人耳目言笑喜怒寤寐遊戲皆錢貨也往還將迎族親婚姻死生升沈門戶道路皆錢貨也降觀其野則雨耕風耘而甁罌盡傾月紡雪織而杼軸俱空男女耄倪呑詈嚼愁魂嬴魄瘁有生爲讎求死不得靡有膂力以念穹蒼周詩大東之悲未有甚於此時者也野人之言曰倒生胎兒投錢順娩此是悲痛之辭也情不甚相遠夫何他時淸白之多而今乃若是其貪墨也此則奢侈之習馴以致之也東方天下之貧國也山無金玉銅錫之礦水無珠貝文犀之貨海陸無千里之遠故魚鹽未收三倍之羨俗習乏耐久之性故商賈不支十年之積穀物脆腝不能陳三稔人性拙嗇不能通遠賈肆我聖祖之初經營也以儉爲度以約垂統考之舊典可徵也昇平日久俗渝文弊競尙浮華物采無分第宅衣服飮食器用鞍馬窮極奇麗淫巧日滋西洋之玩南海之珍倭人之寶蒙古之貨陳隋所不得備張華所未嘗記者擧萃于私室務勝無厭日增月加其倍蓰于乘輿服御者殆將比屋牛醫夏畦賣餠織箔皆無藜羹瓦器之心放僻無不爲焉此其所需非不義之財勒取之貨暗賂盜賄不可得也上下交征小大風成無怪乎慾壑呑海貪火燎天也於是上自公卿世胄下至鄕曲文武皆厭薄京官圖取外任今夕得除明朝赴任自其翌日所飭者廚傳所飭者工作珍餌寶饍每極新味奇器瑰玩每極新巧以是而自肥以是而好賂輦馹輸運相望官途彼爲牛豕於桁楊三木之下者焉有餘地可以爲千乘之邦本者乎萬古未有俗尙至此而不亡之國也伏願殿下克念克惕以律貪贓爲急以禁奢侈爲務宗社幸甚生民幸甚次六曰由舊章革弊政洪惟我祖宗典憲監三代而損益酌古今而用中大典一書大綱旣正而續錄旣備萬目畢張可謂萬世不易率由無弊而奈何恬嬉成風紀綱解紐法令徒具一切弛廢高麗三日尙云耐久渙汗不必反而亦不必行懸魏不必斂而亦不必施上不責成下不信服金科玉條漫爲文墨之空言輯錄通編擧爲架閣之塵籤庶官臨事任意裁處低昻於情面闊狹於苞苴雖兵刑大政初無一事比義照例況小少條列乎夫如是則雖周官品節無所益於國堯舜之仁心無以信於民民不信而能國自古未有也書曰監于先王成憲今則奚啻不監而已詩曰不愆不忘今則奚啻愆忘而已傅說之訓曰事不師古惟克永世非說攸聞之辭也謂其無幸而存者也若以說之言爲非妄則今日豈不寒心哉誠宜監觀成憲修擧廢墜以救之若救焚拯溺之不暇而但無有久而無弊者小而三十年人事變大而六十年天道革是以古昔聖人有所制作隨時爲貴所以合乎人而順乎天也乃若龍雲火鳥之更紀忠質文之迭尙非苟爲異也蓋有所不得已也雖然其所以統天治民爲君爲師之大經則自庖羲至於文武未之或殊也是以湯以質革忠而書稱纘禹服武以文革質而書稱政由舊若曰纘禹由舊而膠柱於品節刻舟於制度則是猶駕轅於瞿塘張帆於太行雖殷周之盛德不能致其至治也然則當今急務亶在於率由舊章而苟不變革頹弊而徒拘於律令文字之末則只有率由之名而大無率由之實反不如因循以度時日也當今國之大政若科擧若軍兵若漕運若糶糴若貢案一切廢壞民國俱瘁弊與風成習與俗化雖聖明撫運只欲因舊修擧決不可得也宜體羲易隨時之義仲尼損益之訓大施更張然後可冀於變之效矣自古言者每以更張爲難輒以祖宗爲辭及其權姦蠹國變亂舊章則一朝盡變祖宗良法而無所憚也此無他也變亂良法則姦宄得志而悅之者衆故一唱而百和隨時革弊則頹綱振擧而憚之者多故一謀而百沮亂舊之法多出於逢君之好而爲面諂之言故上卽易從革弊之政皆出於救民之術而多直陳之辭故上必不悅此漢唐以下衰弊之政終不能中恢而至於淪胥而止者也革弊之說先正臣李珥曾以熟陳於祖宗朝今取考其遺集可知也若使當時聽施先正之策壬辰之禍必不至於若是烈也今日之弊百倍於先正之時在廷之臣無一人以先正之言進於殿下者正周雅所謂無然泄泄者也以殿下天縱睿智何不熟思於燕蠖之際也聖曆之距宣祖朝已二百年謂今日勝於當時理無之言也若言法久必弊則二百年間弊而益弊勢所必有先王之爲當時憂猶如是汲汲以爲亂亡之必至則今日之憂當何如哉若乃革弊之目則不可以淺謨單慮擬議也今取前代名臣奏議參以當今時宜則必有允當之策矣伏願殿下克念克惕以由舊章爲急以革弊政爲務宗社幸甚生民幸甚臣所陳六條進言者常談別無奇辭異策是猶醫者之診病症不過曰外感內傷論病祟不過曰風寒暑濕藥方則亦不過蔘苓茋朮加減而已雖岐伯兪附之神方妙劑固非獜髓鳳膏若以其別無奇異而終不信服則病無可已之時矣六條中次三以下別無救弊蓋聖志聖學爲萬化之根萬機之本志旣定學旣明則以是志求輔弼輔弼自賢以是志擧賢能賢能自進夫然後以是學而加勉純而不已以是學而爲政協于克一不待設弊而夏商以下亂邦亡國之政皆爲今日之前鑑堯舜以下聖帝明王之治皆爲今日之良藥也是以志弛則百弊俱生西補而東潰學暗則萬理都昧前得而後失雖使賈誼設弊陸贄奏議無益於爲治也此孟氏所以有人不足適之訓也人所喜慕莫美於聖賢莫大於堯舜雖婦孺許之以聖賢則喜贊之以堯舜則悅雖然勸之以聖賢堯舜之事則未必喜悅强而責之以必爲聖賢堯舜則雖大人或至於怒而拒之此非知覺昔睿而今愚也特其私意之蔽也夫私意者耳目口鼻之於聲色臭味也心志之於放逸也四肢之於安肆也惡聞其過也不能與人善也聖人亦有形氣其所欲爲非與衆人異也耳之欲聲也而不聽淫樂溢音目之欲色也而不溺妖艶亂色口之欲味也而不爲肉山酒池鼻之欲臭也而不熱沈香滿車心志則只欲其和泰而不令放逸四肢則只欲其安吉而不令傲肆此則無他也深知聲色臭味之爲可好而安泰爲可樂欲吾身之百年久享欲子孫之萬歲常榮也是以堯舜禹湯文武之享富貴萬世之莫及也反是者桀紂幽厲身國俱亡其小者亦不能久年周書所謂立王生則逸或五六年三四年者也歷數古今雖卿士庶人亦無以非堯舜之道而久享安樂者況帝王乎是以帝堯之心思安於黎民之於變時雍舜之耳目樂於明四達四禹之口體悅於菲飮卑宮若將隕于深淵者成湯之所以安其心也日中不遑暇食者文王之所以寧其位也夫如是故德業廣大於當時聲名悠久於後世富貴孰加於是康吉孰大於是此數聖人之所以能此者無他也皆樂聞其過而從諫不咈與人爲善而從善若流也聖賢之所以爲聖賢只此二事而已盡於此則爲五帝三王少能於此則爲漢祖唐宗萬一於此亦不至亡身覆國然而自殷周之衰至于後世能此者落落若晨星覆轍相望於前途而後來者以朽索御六馬而趨之豈不寒心哉世主之失德亂政皆由於游畋酒色昏暗懦弱今我殿下本無游畋之誤酒色之荒而天縱英明乾剛發揮是有五帝三王之姿質而絶商周敗德之過愆也宜其聖敬日躋於光明而至治已趁於雍熙也臣不敢知殿下自視殿下之躬其已爲堯舜乎臣則以爲猶未也臣不敢知殿下自視殿下之國其已爲唐虞乎臣則以爲猶未也此無他也殿下尙未立堯舜之志尙未明堯舜之學故輔弼尙未得唐虞之臣賢能尙未致唐虞之盛而法令政敎猶未免文具而已也若此而因循度日牽補過歲則殿下之所以悅耳目而安心體者殆非虞舜之惟康而文王之以寧也程朱以後儒士之進言於君者不知幾千萬言編進冊子者不知幾十百編時君未嘗領察者非特以爲不可用而已亦厭其煩瀆也今臣之言殆萬矣非特古人之糟粕而已亦難雜無倫固知不以上塵睿覽但自愛野芹含恤嫠緯玆敢於堯舜禹湯之德竊取其切要之語爲殿下獻堯之允恭克讓舜之捨己從人禹之克勤克儉湯之從諫不咈文武之明德愼罰此是帝王之二十字符也伏願殿下以此審思于心實有諸己念念在玆節節服行則其所以實敬德而諴小民者克至于祈天永命而宗社鴻休永無替于億萬斯年矣臣以僻海陋儒不識不知而但愛君憂國之誠根於秉彝不能自已私自縷列忘其僭越猥於今日獲拜前席許進蕘言憂惶悸懼罄憚愚誠伏望睿裁焉仍伏惟念臣犬馬之齒已至七旬氣質素弱夙痾纏痼登降拜揖不能自力以此供職恐遂獲罪玆敢仰恃天恩私伸情悃伏乞特垂矜恕亟褫職名使得早歸家鄕以終天年一息猶存之前敢忘頌戴之祝設令臣盡瘁從仕襪線小才無補衮職請以眞西山大學衍義先正臣李珥所編聖學輯要爲殿下寶訣此則眞文忠李文成長在殿下之左右也環東土生靈親見堯舜之君皆爲唐虞之民矣江湖白髮知帝力於耕鑿魏闕丹心安臣分於草茅此豈非聖世溥博之化上下同流者乎臣無任瞻天望聖祈懇激切云云省疏具悉旣徵稿而得其所存矣又賜對面敲其所抱矣聞有十年硏究著爲萬言封事者又命大農而給策札矣今見其章誠富且贍矣初一立志明學之奏予庸嘉乃予志不立也故民志不能壹正學不明也故邪學不能熄莫非予反省處當體念其二簡弼擧賢之奏予庸嘉乃以人事君大臣之責耳剔蔽拔茅野無遺賢竊有望於今日巖廊次三次四次五次六言言剴切切中時弊四維之不張莫近日若也國綱之不振惟是時卽然躁競甚而士趨日卑侈汰極則貪風日盛無復古昔之彝憲而稗政疵法指不勝摟每中夜以思繞榻不寐自顧初心不覺顔發騂也爾以遐陬疎蹤能竭論至此求聞所以求益也就中大比之歲方伯節度守令之薦人與科擧文體之不如法則削其榜事令廟堂消詳稟覆俾有導之以言之實效爾年七十承召上來只令依願還鄕則眞所謂去來何所聞見且欲遲待計仕有甚於馮老之郞潛畀以一邑得施所蘊